Komisijos sprendimas
2003 m. spalio 31 d.
nustatantis gyvūnų sveikatos reikalavimus ir veterinarinį sertifikavimą importuojant gyvūnų žarnas iš trečiųjų šalių
(pranešta dokumentu Nr. C(2003) 3988)
(Tekstas svarbus EEE)
(2003/779/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją [1], su paskutiniais pakeitimais, padarytais Komisijos sprendimu 2003/721/EB [2], ypač į jos 10 straipsnio 2 dalies a ir c punktus,
kadangi:
(1) 1994 m. kovo 18 d. Komisijos sprendimas 94/187/EB, nustatantis gyvūnų sveikatos reikalavimus ir veterinarinį sertifikavimą importuojant gyvūnų žarnas iš trečiųjų šalių [3] kelis kartu buvo iš esmės keistas [4]. Siekiant aiškumo ir racionalumo minėtas sprendimas turėtų būti kodifikuotas.
(2) Direktyvos 92/118/EEB I priedo 2 punktas leidžia importuoti iš trečiųjų šalių gyvūnų žarnas, kurios buvo apdorotos nustatytu būdu.
(3) Siekiant garantuoti žarnų apdorojimą nustatytu būdu, turi būti nustatyti gyvūnų sveikatos reikalavimai ir veterinarinis sertifikavimas.
(4) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti iš bet kurios trečiosios šalies gyvūnų žarnas, dėl kurių pateikiamas I priede nustatytas veterinarijos sertifikatas, kurį sudaro vienas lapas ir kuris surašomas bent viena importo kontrolę atliekančios valstybės narės valstybine kalba.
2 straipsnis
Sprendimas 94/187/EB panaikinamas.
Nuorodos į panaikintą sprendimą laikomos nuorodomis į šį sprendimą ir aiškinamos pagal III priede pateiktą koreliacijos lentelę.
3 straipsnis
Šis sprendimas skirtas valstybėms narėms.
Priimta Briuselyje, 2003 m. spalio 31 d.